PERUSTELUT

1. EHDOTUKSEN TAUSTA

Metsänviljelyaineiston pitämisestä kaupan annetussa neuvoston direktiivissä 1999/105/EY[1] säädetään direktiivissä lueteltujen kasvilajien viljelyaineiston pitämisestä kaupan sisämarkkinoilla. Kaupan helpottamiseksi ja markkinointipyyntöjen käsittelemiseksi nopeasti direktiivissä annetaan neuvostolle mahdollisuus säätää säännöistä, joiden perusteella sallitaan viljelyaineiston tuonti kolmansista maista vastaavuusjärjestelmän avulla.

2. INTRESSITAHOJEN KUULEMISEN JA VAIKUTUSTENARVIOINNIN TULOKSET

Jäsenvaltiot ja sidosryhmät ehdottivat komissiolle, että se tekisi edellä mainitun päivityksen kaupan ja erityisesti metsänviljelyaineiston tuonnin helpottamiseksi sekä nopeakasvuisia energia- tai biomassametsäviljelmiä koskevien markkinointipyyntöjen käsittelemiseksi nopeasti.

3. EHDOTUKSEN OIKEUDELLISET NÄKÖKOHDAT

Neuvoston päätöksessä 2008/971/EY[2] on luettelo maista, jotka on tunnustettu tuontitoiminnan vastaavuusperiaatteen käyttöä varten; päätöksessä säädetään myös edellytyksistä, joita luokkiin ”siemenlähde tunnettu” ja ”valikoitu” kuuluvan, kyseisissä maissa tuotetun metsänviljelyaineiston tuonnille unioniin asetetaan. Taloudellisen yhteistyön ja kehityksen järjestöltä (OECD) saatujen metsänviljelyaineiston kansainvälistä kauppaa koskevan päivitetyn OECD:n sertifiointijärjestelmän hyväksymistä koskevien uusien tietojen perusteella myös aineiston, jonka edellä mainitussa päätöksessä luetellut kolmannen maan viranomaiset ovat virallisesti varmentaneet ja luokitelleet ”alustavasti testatuksi”, katsotaan vastaavan direktiivin 1999/105/EY mukaisia siemeniä ja taimia, mikäli kyseisen päätöksen liitteessä II asetetut edellytykset täyttyvät. Olisi aiheellista lisätä luokkien ”siemenlähde tunnettu” ja ”valikoitu” joukkoon luokka ”alustavasti testattu”.

Edellä mainitusta OECD:n järjestelmästä (Liite – Luettelo toimivaltaisista viranomaisista järjestelmään kuuluvissa valtioissa) saatujen tietojen perusteella neuvoston päätöksen 2008/971/EY liitteessä I lueteltujen Kroatiassa (HR), Norjassa (NO), Serbiassa (SR), Turkissa (TR) ja Amerikan yhdysvalloissa (US) tuotannon hyväksymisestä ja valvonnasta vastaavien viranomaisten nimet ovat muuttuneet. Tämän vuoksi edellä mainitun päätöksen liitettä I olisi muutettava vastaavasti.

Liitteeseen II on lisättävä luokalle ”alustavasti testattu” lisäedellytyksiä, jotta geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta annettu direktiivi 2001/18/EY[3] voidaan panna täytäntöön yhdenmukaisesti. Tämä on tarpeen, jotta varmistetaan kyseisen päätöksen 3 artiklan 2 kohdan mukaisesti, että edellä mainittujen viranomaisten virallisesti varmentamien siementen ja taimien katsotaan vastaavan direktiivin 1999/105/EY mukaisia siemeniä ja taimia.

2012/0172 (COD)

Ehdotus

EUROOPAN PARLAMENTIN JA NEUVOSTON PÄÄTÖS

neuvoston päätöksen 2008/971/EY muuttamisesta lisäämällä luokkaan ”alustavasti testattu” kuuluva metsänviljelyaineisto päätöksen soveltamisalaan ja saattamalla tuotannon hyväksymisestä ja valvonnasta vastaavien viranomaisten nimet ajan tasalle

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon,

noudattavat tavallista lainsäätämisjärjestystä

sekä katsovat seuraavaa:

(1) Kolmansissa maissa tuotetun metsänviljelyaineiston vastaavuudesta 16 päivänä joulukuuta 2008 tehdyssä neuvoston päätöksessä 2008/971/EY[4] määritellään vaatimukset, joita on noudatettava tuotaessa unioniin liitteessä I luetelluissa kolmansissa maissa tuotettua, luokkiin ”siemenlähde tunnettu” ja ”valikoitu” kuuluvaa metsänviljelyaineistoa.

(2) Metsänviljelyaineiston sertifiointia koskevissa Kanadan, Kroatian, Norjan, Serbian, Sveitsin, Turkin ja Amerikan yhdysvaltojen kansallisissa säännöissä edellytetään, että siementen keräämisen ja käsittelyn sekä taimien tuottamisen aikana suoritetaan virallinen tarkastus.

(3) Kyseisten sääntöjen mukaan perusaineiston hyväksymistä ja rekisteröintiä sekä sen jälkeistä viljelyaineiston tuottamista tästä perusaineistosta koskevien järjestelmien olisi oltava metsänviljelyaineiston kansainvälistä kauppaa koskevan OECD:n sertifiointijärjestelmän (jäljempänä ’metsäpuiden siemeniä ja taimia koskeva OECD-järjestelmä’) mukaisia. Lisäksi kyseisissä säännöissä edellytetään, että luokkiin ”siemenlähde tunnettu” ja ”valikoitu” sekä ”alustavasti testattu” kuuluvat siemenet ja taimet varmennetaan virallisesti ja siemenpakkaukset suljetaan virallisesti metsäpuiden siemeniä ja taimia koskevan OECD-järjestelmän mukaisesti.

(4) Luokkaa ”alustavasti testattu” koskevien sääntöjen tarkastelussa kävi ilmi, että perusaineiston hyväksymisehdot täyttävät metsänviljelyaineiston pitämisestä kaupan 22 päivänä joulukuuta 1999 annetun neuvoston direktiivin 1999/105/EY[5] vaatimukset. Lisäksi kyseisten kolmansien maiden säännöt siementen ja taimien laatua sekä lajipuhtautta koskevia vaatimuksia lukuun ottamatta antavat direktiivin 1999/105/EY mukaiset takeet uuteen luokkaan ”alustavasti testattu” kuuluviin siemeniin ja taimiin sovellettavien vaatimusten osalta. Tästä syystä Kanadan, Kroatian, Norjan, Serbian, Sveitsin, Turkin ja Amerikan yhdysvaltojen luokkaan ”alustavasti testattu” kuuluvan metsänviljelyaineiston sertifiointia koskevien sääntöjen olisi katsottava vastaavan direktiivillä 1999/105/EY vahvistettuja sääntöjä edellyttäen, että päätöksen 2008/971/EY liitteessä II asetetut siemeniä ja taimia koskevat vaatimukset täyttyvät.

(5) Luokkaan ”alustavasti testattu” kuuluvan aineiston osalta olisi lisäksi ilmoitettava, ovatko tuotteet muuntogeenisiä. Edellä mainitut tiedot helpottaisivat seuraavissa säädöksissä asetettujen vaatimusten soveltamista: geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 12 päivänä maaliskuuta 2001 annettu Euroopan parlamentin ja neuvoston direktiivi 2001/18/EY[6], tai soveltuvin osin, muuntogeenisistä elintarvikkeista ja rehuista 22 päivänä syyskuuta 2003 annettu Euroopan parlamentin ja neuvoston asetus (EY) N:o 1829/2003[7] ja muuntogeenisten organismien jäljitettävyydestä ja merkitsemisestä ja muuntogeenisistä organismeista valmistettujen elintarvikkeiden ja rehujen jäljitettävyydestä sekä direktiivin 2001/18/EY muuttamisesta 22 päivänä syyskuuta 2003 annettu Euroopan parlamentin ja neuvoston asetus (EY) N:o 1830/2003[8].

(6) Lisäksi on muutettava joidenkin päätöksen 2008/971/EY liitteessä I lueteltujen tuotannon hyväksymisestä ja valvonnasta vastaavien viranomaisten nimiä.

(7) Sen vuoksi päätöstä 2008/971/EY olisi muutettava,

OVAT HYVÄKSYNEET TÄMÄN PÄÄTÖKSEN:

1 artikla

Muutetaan päätös 2008/971/EY seuraavasti:

1) Korvataan 1 artiklan ensimmäinen kohta seuraavasti:

”Tässä päätöksessä määritellään vaatimukset, joita on noudatettava tuotaessa unioniin liitteessä I luetelluissa kolmansissa maissa tuotettua, luokkiin ”siemenlähde tunnettu”, ”valikoitu” ja ”alustavasti testattu” kuuluvaa metsänviljelyaineistoa.”

2) Korvataan 3 artiklan 2 kohta seuraavasti:

”2. Direktiivin 1999/105/EY liitteessä I lueteltujen lajien luokkiin ”siemenlähde tunnettu”, ”valikoitu” ja ”alustavasti testattu” kuuluvien siementen tai taimien, jotka on tuotettu tämän päätöksen liitteessä I luetelluissa kolmansissa maissa ja jotka kyseisessä liitteessä luetellut kolmansien maiden viranomaiset ovat virallisesti varmentaneet, katsotaan vastaavan direktiivin 1999/105/EY mukaisia siemeniä ja taimia edellyttäen, että tämän päätöksen liitteen II vaatimukset täyttyvät.”

3) Muutetaan liitteet I ja II tämän päätöksen liitteen mukaisesti.

2 artikla

Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2013.

3 artikla

Tämä päätös on osoitettu kaikille jäsenvaltioille.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

LIITE

Muutetaan päätöksen 2008/971/EY liitteet I ja II seuraavasti:

1) Korvataan liite I seuraavasti:

”LIITE I

Maat ja viranomaiset

Maa (*) || Tuotannon hyväksymisestä ja valvonnasta vastaava viranomainen

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service-Atlantic/Service canadien des forêts -Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 OFFICIAL STATE CERTIFICATION AUTHORITIES (Valtuutettu antamaan OECD:n todistuksia USDA Forest Servicen kanssa tehdyllä yhteistyösopimuksella) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Kanada, CH – Sveitsi, HR – Kroatia, NO – Norja, SR – Serbia, TR – Turkki, US – Amerikan yhdysvallat.”

2) Lisätään liitteeseen II seuraava osa:

”C. Kolmansissa maissa tuotettuja luokkaan ”alustavasti testattu” kuuluvia siemeniä ja taimia koskevat vaatimukset.

Luokkaan ”alustavasti testattu” kuuluvien siementen ja taimien osalta OECD:n etiketissä ja toimittajan etiketissä tai asiakirjassa on ilmoitettava, onko perusaineiston tuotannossa käytetty geneettistä muuntelua.”

[1] EYVL L 11, 15.1.2000, s. 17.

[2] EUVL L 354, 23.12.2008, s. 83.

[3] EYVL L 106, 17.4.2001, s. 1.

[4] EUVL L 345, 23.12.2008, s. 83.

[5] EYVL L 11, 15.1.2000, s. 17.

[6] EYVL L 106, 17.4.2001, s. 1.

[7] EUVL L 268, 18.10.2003, s. 1.

[8] EUVL L 268, 18.10.2003, s. 24.